text: Fødselsdag endte dramatisk
  14 september 2012 kl. 07.23
  En fødselsdagsfest endte med, at fødselsdagsbarnet blev snittet med et sværd.
  En 26-årig fredericianer var i aftes gået på pizzaria i Fredericia sammen med sin bror for at fejre den 26-årige fødselsdag.
  Her kom de to brødre op at skændes med en 35-årig mand, skriver P4 Trekanten.
  Den 35-årige forlod pizzariaet, men vendte kort tid efter tilbage, bevæbnet med et sværd. Det langede han ud efter fødselsdagsbarnet, som fik en seks centimeter lang flænge i armen.
  Den 35-årige blev anholdt efter overfaldet.
  